PRILOGA

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„GALL DEL PENEDÈS“

EU št.: PGI-ES-01308-AM01 – 25. 7. 2018

ZOP ( ) ZGO ( X )

1. Skupina vložnikov in pravni interes

Consell Regulador de la IGP Gall del Penedès C / Hermenegild Clascar, 1-3, Planta baja Consejo Comarcal de l’Alt Penedès 08720 Vilafranca del Penedès Barcelona ŠPANIJA E-naslov: agricultura@ccapenedes.cat Tel. +34 938900000

Regulativni odbor za zaščiteno geografsko označbo „Gall del Penedès“ predstavlja vse perutninske farme in označevalce proizvodov, zaščitene z ZGO „Gall del Penedès“, in ima pravni interes za vložitev tega zahtevka za spremembo.

2. Država članica ali tretja država

Španija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☐ Dokazilo o poreklu — ☒ Metoda proizvodnje — ☐ Povezava — ☐ Označevanje — ☐ Drugo (navedite)

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

— Kot je navedeno v opisu proizvoda, je ZGO „Gall del Penedès“„sveže meso piščancev (samcev in samic) pasme penedesenca negra, ki je izboljšana pasma tradicionalne pasme penedesenca“. Besedilo specifikacije proizvoda se nanaša samo na težo samcev, ki jih rejci najpogosteje gojijo. Vendar je treba zaradi precejšnje razlike v končni teži samcev in samic razlikovati tudi med minimalno težo vsake vrste trupa glede na spol. Zato se je za samice uvedla nižja teža. V enotnem dokumentu (oddelek 3.2 „Opis proizvoda“) in specifikaciji proizvoda (oddelek B.2 „Značilnosti proizvoda“) je treba torej naslednji odstavek: „Minimalna teža je 1,5 kg za trup ‚brez notranjih organov in drobovine‘ (oskubljen in brez notranjih organov, glave, nog, srca, jeter in želodčka) in 2 kg za trup delno brez notranjih organov (oskubljen in očiščen, vendar z glavo in nogami).“ nadomestiti z: „Minimalna teža trupa: — za trup ‚brez notranjih organov in drobovine‘ (oskubljen in brez notranjih organov, glave, nog, srca, jeter in želodčka): 1,2 kg za samice in 1,5 kg za samce, — za trup delno brez notranjih organov (oskubljen in očiščen, vendar z glavo in nogami): 1,7 kg za samice in 2 kg za samce.“

— Minimalne vrednosti krme, določene v ustreznih oddelkih enotnega dokumenta (oddelek 3.3 „Krma in surovine“) in specifikaciji proizvoda (oddelek E.1 „Sistem proizvodnje“), so spremenjene. Naslednje besedilo: „Vsebuje: — 58 do 60 % koruze, — 33,5 do 35,5 % soje in njenih derivatov, — 5 do 5,5 % grozdnih pečk.“ se nadomesti z: „Vsebuje: — 55 do 60 % koruze, — 30 do 35,5 % soje in njenih derivatov, — 5 do 5,5 % grozdnih pečk.“ Minimalni odstotek koruze in soje (in njenih derivatov) je spremenjen, da se proizvajalcem zagotovi večja prožnost in možnost prilagoditve prehranskih potreb živali med njihovim razvojem.

Metoda proizvodnje

— V pododdelku „Značilnosti in upravljanje površin“ specifikacije proizvoda (oddelek E.1 „Sistem proizvodnje“) je bila minimalna površina zunanjega območja zmanjšana. Natančneje, stavek: „Minimalna površina zunanjega območja znaša 2 m2 na žival.“ je treba nadomestiti z: „Minimalna površina zunanjega območja znaša 1 m2 na žival.“ Minimalna površina zunanjega območja je bila zmanjšana, ker je bilo v času priprave specifikacije proizvoda ocenjeno, da velikost dvorišč omogoča primerno ureditev kmetij in upravljanje kmetijskih zemljišč v skladu s tradicionalnimi praksami. Vendar vse tradicionalne površine niso imele enako velikih razpoložljivih površin in pogosto niso bile ograjene, kar pomeni, da je bilo težko izmeriti optimalno površino, potrebno za ustrezen razvoj in dobro počutje živali. Zato je bil prostor predimenzioniran. Sčasoma se je pokazalo, da živali ne uporabljajo vsega razpoložljivega prostora. Težave se pojavijo pri upravljanju tega neuporabljenega prostora, saj ga preraste neželen plevel, ki ga je težko obvladovati. To spodbuja širjenje prosto živečih živalskih vrst, s čimer se povečujejo sanitarna tveganja. Poleg tega na kmetiji vse živali niso hkrati na prostem ali v zaprtih prostorih; ker se izmenjujejo, je na voljo več prostora na posamezno žival. Ker se razpoložljiva površina nikoli ne uporablja v celoti, to zmanjšanje ne pomeni nobene spremembe z vidika kakovosti mesa ali dobrobiti živali.

— V istem pododdelku specifikacije proizvoda je treba spremeniti čas, ko se zunanje površine ne uporabljajo. Odstavek: „Površin se ne sme uporabljati najmanj osem tednov (vključno z depopulacijo in časom, ki je potreben, da se piščance lahko izpusti na prosto), da se lahko tla in vegetacija obnovita.“ je treba nadomestiti z: „Površine se ne smejo uporabljati toliko časa, da se lahko tla in vegetacija obnovita, pri čemer se upoštevata depopulacija in čas, ki je potreben, da je mogoče piščance izpustiti na prosto.“ Ta sprememba v zvezi z neuporabo površin je upravičena zaradi raznolikosti vrst tal na različnih kmetijah in zaradi sezonske narave ter razlik v sredozemskem podnebju, ki prevladuje na ozemlju, kar pomeni, da je zelo težko določiti točno obdobje, potrebno za obnovitev površine. Zato se določen čas neuporabe črta, vprašanje o upravljanju površine pa se prepusti v presojo rejcem, ki sprejmejo odločitev na podlagi svojih izkušenj in strokovnega znanja.

ENOTNI DOKUMENT

„GALL DEL PENEDÈS“

EU št.: PGI-ES-01308-AM01 – 25. 7. 2018

ZOP ( ) ZGO ( X )

1. Ime

„Gall del Penedès“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.1 Sveže meso (in drobovina)

3.2 Opis proizvoda, za katerega se uporablja ime iz točke 1

ZGO „Gall del Penedès“ je sveže meso piščancev (samcev in samic) pasme penedesenca negra, ki je izboljšana pasma tradicionalne pasme penedesenca.

Za meso so značilni odličen okus, rdeča barva trupa ter čvrsto in sočno meso.

Piščanci rastejo počasi in so zelo odporni, vitalni in imajo mediteransko zgradbo, so lahki in imajo veliko mesa. Odporni so na vročino in mediteranski mraz.

Piščanci „Gall del Penedès“ se vzgajajo v objektih za rejo perutnine in imajo vse leto dostop do zunanjih površin, posebnost njihove prehrane pa je, da vključuje grozdne pečke.

Te dajejo mesu značilne organoleptične lastnosti, kot je navedeno v poročilu o senzorični in kemijski analizi, ki jo je izvedel Institut de Recerca i Tecnologia agroalimentàries (IRTA, Inštitut za agroalimentarne raziskave in tehnologijo), z naslovom „Inclusió de granet de raïm en el pinso per la IGP del Gall del Penedès“ [Vključitev grozdnih pečk v krmo za ZGO „Gall del Penedès“] (Amadeu Francesch Vidal, februar 2012), pri čemer poročilo navaja naslednje:

„Meso živali, katerih prehrana vključuje 5 % groznih pečk, ima izrazito aromo suhega sadja in manj izrazito aromo lubja; okus ni enak običajnemu piščančjemu mesu, ampak je manj sladek in bolj kovinski, struktura mesa pa je bolj vlaknasta …“

„Meso živali, katerih prehrana vsebuje 5 % grozdnih pečk, ima veliko večji delež nenasičenih maščobnih kislin, saj vsebuje višji delež linolne kisline, zaradi česar je meso zelo zdravo.“

Minimalna starost za zakol piščancev „Gall del Penedès“ je 98 dni.

Trupi piščancev „Gall del Penedès“ spadajo pod kategorijo A (v skladu z Uredbo (ES) št. 543/2008). Nimajo odvečne maščobe, imajo belo kožo, rdeče meso in črne noge z belo osnovo.

Minimalna teža trupa:

— za trup „brez notranjih organov in drobovine“ (oskubljen in brez notranjih organov, glave, nog, srca, jeter in želodčka): 1,2 kg za samice in 1,5 kg za samce,

— za trup delno brez notranjih organov (oskubljen in očiščen, vendar z glavo in nogami): 1,7 kg za samice in 2 kg za samce.

Piščanci „Gall del Penedès“ se prodajajo kot sveži celi ali narezani trupi.

3.3 Krma (samo za proizvode živalskega izvora) in surovine (samo za predelane proizvode)

Piščanci „Gall del Penedès“ imajo prehrano, ki je podobna tradicionalni prehrani na geografskem območju ZGO in je prilagojena trenutnim formulacijam in agroalimentarnim tehnikam. Posebnost prehrane je v tem, da vsebuje grozdne pečke.

Vsebuje:

— 55 do 60 % koruze,

— 30 do 35,5 % soje in njenih derivatov,

— 5 do 5,5 % grozdnih pečk.

Zadnjih sedem dni pred zakolom se lahko živalim daje krma, ki vsebuje vsaj 90 % žit in od 5 do 5,5 % grozdnih pečk.

Maščobe živalskega izvora so prepovedane, razen mlečnih derivatov.

3.4 Posebne faze proizvodnje, ki jih je treba izvajati na opredeljenem geografskem območju

Piščanci „Gall del Penedès“ so vzrejeni na zaščitenem geografskem območju.

Piščeti pridejo v rejo za pitanje od 24 do 48 ur po rojstvu. Po 42 do 56 dneh imajo piščanci dostop do zunanjih površin. Reja traja vsaj 98 dni.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Končni proizvod, namenjen potrošnji in v skladu z ZGO, mora obvezno vidno nositi oznako ZGO „Gall del Penedès“ ali zaščiteno geografsko poreklo „Gall del Penedès“ in logotip ZGO.

4. Jedrnata opredelitev geografskega območja

Reja piščancev „Gall del Penedès“ poteka na geografskem območju, ki obsega 73 občin:

— vse občine na območju Alt Penedès (27),

— vse občine na območju Baix Penedès (14),

— vse občine na območju Garraf (6),

— naslednje občine na območju Anoia: Argençola, La Llacuna, Cabrera d’Igualada, Piera, Masquefa, Hostalets de Pierola, Vallbona d’Anoia, Capellades, La Torre de Claramunt, Carme, Orpí, Santa Maria de Miralles, Bellprat, Sant Martí de Tous, Santa Margarida de Montbui, Vilanova del Camí, La Pobla de Claramunt, Castellolí, El Bruc, Òdena, Igualada, Rubió, Jorba, Montmaneu in Copons (25);

— občina Rodonyà na območju Alt Camp (1).

5. Povezava z geografskim območjem

Povezava z okoljem temelji na ugledu, pridobljenem skozi čas, kot pričajo ustno izročilo, pisni dokumenti, obstoj sejmov in tržnic, in na posebnem sistemu vzreje na območju, ki je tesno povezano z vinogradniško tradicijo območja proizvodnje.

Geografsko območje proizvodnje ZGO ustreza zgodovinski regiji Penedès, ki je izvirno območje tradicionalne pasme penedesenca, iz katere izhajajo piščanci „Gall del Penedès“, in večinoma vinogradniška regija, v kateri je približno 80 % kmetijskih površin v uporabi namenjenih vinogradništvu in povezanih z zaščitenimi geografskimi označbami za vino Penedès in Cava. Tako lahko rečemo, da je posebnost tal in pridelkov regije Penedès poleg značilnih vrst vina in penin omogočila proizvodnjo piščancev „Gall del Penedès“.

Reja, potrošnja in trženje piščancev „Gall del Penedès“ so bili stoletja del običajnega vajeništva kmetov v regiji. Pisni viri, ustno izročilo in druga umetniška dela opisujejo, kako je reja teh piščancev na vseh kmetijah predstavljala tako družinsko prehrano kot tudi vir prihodkov gospodinjstev v določenem obdobju, saj so se njihova jajca, ki so bila izrazito rdeče, skoraj rjave barve (znana so pod imenom ou rogenc de Vilafranca [rdeča jajca iz Vilafrance]), prodajala in so bila zelo cenjena na lokalnih tržnicah (evidenca prodaje na tržnici Vilafranca sega do 12. stoletja) in na tržnici v Barceloni. Meso „Gall del Penedès“ ima tudi velik sloves in ugled, kar potrjuje organizacija sejmov Fira del Penedès, ki obstaja od 12. stoletja, in Fira de Sant Tomàs, ki je danes poznan kot Fira del Gall. Ta letni sejem, ki je organiziran prav vsako leto, je kmetom regije, ki so imeli v lasti majhna gospodarstva, omogočil predstavitev in prodajo izdelkov z ohranjanjem tradicionalne prehrane, ki je povezana z vinogradniško kulturo v regiji.

Tako so številni kmetje v regiji prihajali na tržnice in sejme, kjer so se prenašale spretnosti reje piščancev „Gall del Penedès“ in se utrjevale kot značilen sistem proizvodnje v regiji z uporabo grozdnih tropin v krmi za piščance. Tropine, ki so ostale od stiskanja grozdja (t. i. „brisa“), so se sušile na poljih, preden so jih dali v krmo za piščance. Leta 1937 je raziskava na področju krme za perutnino pokazala, da so grozdne pečke izjemno hranljive za piščance zaradi številnih rastlinskih vlaken, imajo razmeroma veliko vsebnost maščob, nekaterih beljakovin in ogljikovih hidratov. Danes so rejci prilagodili tradicionalne običaje območja in uporabljajo grozdne pečke v krmi za piščance.

Prehrana piščancev z ZGO „Gall del Penedès“, ki vključuje grozdne pečke, s čimer se ohranja način prehranjevanja, vezanega na vinogradniško tradicijo regije, vpliva na kakovost okusa proizvoda, medtem ko reja piščancev, ki imajo celo leto dostop na prosto, vpliva na rdečo barvo, čvrstost in sočnost mesa.

Do danes je piščanec „Gall del Penedès“ predmet številnih člankov v regionalnem tisku, promocij kakovostnih regionalnih proizvodov (Diputación de Barcelona in Consell Comarcal de l’Alt Penedès ga tržita v okviru programov, kot sta Productes de la Terra [Proizvodi dežele] in Gastroteca) in raziskav (Fondation Alicia, IRTA itd.).

Sklic na objavo specifikacije proizvoda

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletni strani:

http://gencat.cat/alimentacio/modificacion-pliego-igp-gall-penedes